กรณีศึกษา บริษัทกัญชง ในตลาดหลักทรัพย์
หากย้อนกลับไปสัก 30 ปี ถ้าเราบอกว่า มี บริษัท กัญชง ที่อยู่ในตลาดหลักทรัพย์ และมีมูลค่าหลายหมื่นล้านบาท คงจะไม่มีใครเชื่อ  แต่ใน ปี 2019 นี้ มันได้เกิดขึ้นแล้วจริงๆ ในต่างประเทศ และบริษัทนั้นชื่อ Charlotte’s Web
24 มิ.ย. 2562

กรณีศึกษา บริษัทกัญชง ในตลาดหลักทรัพย์ / โดย ลงทุนแมน
หากย้อนกลับไปสัก 30 ปี ถ้าเราบอกว่า
มี บริษัท กัญชง ที่อยู่ในตลาดหลักทรัพย์ และมีมูลค่าหลายหมื่นล้านบาท
คงจะไม่มีใครเชื่อ
แต่ใน ปี 2019 นี้ มันได้เกิดขึ้นแล้วจริงๆ ในต่างประเทศ
และบริษัทนั้นชื่อ Charlotte’s Web
Charlotte’s Web ถูกก่อตั้งโดยกลุ่มพี่น้อง Stanley จำนวน 7 คน จากรัฐโคโลราโด ในสหรัฐอเมริกา
โดยเน้นการผลิตสินค้าเพื่อความสวยงาม และสินค้าอาหารเสริม ซึ่งสามารถแบ่งได้เป็น
ผลิตภัณฑ์น้ำมัน, ครีม, แคปซูล และผลิตภัณฑ์เพื่อสัตว์เลี้ยง
ซึ่งทั้งหมดล้วนแล้วแต่เป็นสารสกัดจากกัญชง หรือ สารสกัดจาก CBD (Cannabidiol) ทั้งสิ้น
โดยขายสินค้าผ่านทั้งออนไลน์ รวมทั้งร้านค้าปลีกกว่า 6,000 สาขา
ซึ่งปัจจุบัน Charlotte’s Web สามารถผลิตกัญชงได้ว่า 300 ตันต่อปี
โดยในปี 2019 ยังมีแผนที่จะปลูกต้นกัญชงเพิ่มในพื้นที่กว่า 1,700 ไร่อีกด้วย
ผลประกอบการของบริษัท Charlotte’s Web Holdings Inc. เป็นดังนี้
ปี 2016 รายได้ 460 ล้านบาท
ปี 2017 รายได้ 1,300 ล้านบาท
ปี 2018 รายได้ 2,200 ล้านบาท
จะเห็นได้ว่าการเติบโตของรายได้ในแต่ละปีเป็นไปอย่างก้าวกระโดด
โดยกลุ่มผลิตภัณฑ์ที่โตอย่างรวดเร็วคือ ประเภทครีมที่โตถึง 455% และ ผลิตภัณฑ์บำรุงสุขภาพสุนัขกว่า 79% ในปี 2018
แล้ว Charlotte’s Web มูลค่าเท่าไร?
จริงๆ แล้ว Charlotte’s Web ได้จดทะเบียนในปี 2018 ที่ตลาดหลักทรัพย์ในแคนาดา
โดยบริษัทมีมูลค่ากว่า 45,000 ล้านบาท ซึ่งถือเป็นบริษัท กัญชงที่มีขนาดใหญ่ที่สุดในโลก ณ ตอนนี้
อาจมีหลายคนสงสัยว่าทำไม ทั้งที่เป็นบริษัทสัญชาติอเมริกัน แต่กลับไปจดทะเบียนถึงแคนาดา
สาเหตุเพราะ ก่อนหน้านี้การจดทะเบียนในตลาดทรัพย์อย่าง NASDAQ และ NYSE ที่สหรัฐอเมริกาไม่สามารถทำได้
อย่างไรก็ตาม ทุกอย่างกลับเปลี่ยนไป เมื่อ กฎหมาย Farm Bill ได้ถูกอนุมัติในช่วงปลายปี 2018
ซึ่งอนุญาตให้การผลิตและขาย สารสกัดจากต้นกัญชง หรือ CBD นั้นถูกกฎหมายในสหรัฐอเมริกา
ดังนั้น จึงมีโอกาสสูงที่ในปีนี้ Charlotte’s Web จะเข้ามาจดทะเบียนในตลาดหลักทรัพย์สหรัฐอเมริกา
แล้วสถานการณ์ในประเทศไทยเป็นอย่างไรบ้าง
ปี 2019 รัฐบาลได้มีการอนุญาตให้สามารถใช้กัญชาได้ เพื่อประโยชน์ทางด้านการแพทย์ และการวิจัยเท่านั้น
โดยกลุ่มโรคที่สามารถนำกัญชามาใช้ทางการแพทย์มีด้วยกันหลายโรค เช่น โรคพาร์กินสัน โรคมะเร็ง และ โรคอัลไซเมอร์
ส่วนการเสพเพื่อนันทนาการ (Recreation) ยังคงต้องรอให้การควบคุมในประเทศไทยมีประสิทธิภาพมากกว่านี้
อ่านมาถึงตรงนี้หลายคนคงสงสัยว่า กัญชง (Hemp) กับ กัญชา (Marijuana) ต่างกันอย่างไร
จริงๆ แล้วพืชทั้งสองชนิดอยู่ในตระกูลเดียวกัน และยากในการแยกชนิด
แต่ในประเทศไทย โดยปกติแล้วจะถือว่า กัญชงมีสาร Tetrahydrocannabinol (THC) ซึ่งมีฤทธิ์ในการกล่อมประสาทต่ำกว่า 1.0% และมีฤทธิ์ในการกระตุ้นประสาทที่ต่ำ แตกต่างกับกัญชาซึ่งจะมีฤทธิ์มากกว่า
โดยต้นกัญชง ปกติจะมีลักษณะสูงเรียว และมีขนาดใบที่เรียวยาวกว่า แตกต่างกับกัญชาซึ่งมีทรงเตี้ย เป็นพุ่ม และใบสั้นกว่า
เรื่องนี้เป็นกรณีศึกษาให้กับเรา
สิ่งที่เราปฏิเสธมากันทั้งชีวิตในอดีต 
กลับกลายมามีมูลค่าอย่างมหาศาลในปัจจุบัน
ในบางครั้ง การกระทำของเราอาจดูไม่ถูกต้องสำหรับคนอื่นในวันนี้
แต่ไม่ได้แปลว่ามันจะเป็นแบบนั้นไปตลอด
ถ้าเราศึกษามาแล้วว่ามันมีดีจริง ขอให้เชื่อมั่น และทำต่อไป
ในวันหนึ่งถ้าทุกคนเห็น คุณค่าของมันก็จะเปิดเผยขึ้นมา
อาจไม่ได้เป็นเรื่องตัวเงินอย่างเดียว
แต่สิ่งที่สำคัญกว่าคือ ประโยชน์ต่อคนรุ่นหลัง และสังคมของเรา..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-